་ནི། ཕུར་སྲུང་དུའང་གྲགས་ཤིང་ས་སྐྱ་ནས་བརྒྱུད་པ་འཁོན་རབས་ཀྱི་སྲུང་མར་གྲགས་སོ། འདི་དག་ལ་ནི་ལོ་རྒྱུས་སོགས་སྤྲོས་པར་མ་བྱས་སོ།། ༈ དེ་ནས་རྒྱལ་ཆེན་སྡེ་བཞིའི་བཀའ་གཏད་ལ། དེ་ཡང་རྒྱལ་པོ་ཆེན་པོ་སྡེ་བཞིའི་སྐྱེ་རྒྱུད་ཀྱི་དབང་དུ་བྱས་ན། སྔོན་སངས་རྒྱས་འོད་སྲུང་གི་བསྟན་པ་ལ། ཡུལ་འཁོར་སྲུང་དང་འཕགས་སྐྱེས་པོ་གཉིས། ཀླུའི་རྒྱལ་པོ་དབུགས་དང་དབུགས་ཆེན་མོར་གྱུར་ཅིང་། མིག་མི་བཟང་དང་རྣམ་ཐོས་སྲས་གཉིས་ནམ་མཁའ་ལྡིང་གི་རྒྱལ་པོ་སྒྲ་སྙན་དང་སྒྲ་ཆུང་སྤུན་གཉིས་སུ་གྱུར་ཅིང་། དེའི་ཚེ་མཁའ་ལྡིང་སྒྲ་སྙན་སྒྲ་ཆུང་གཉིས་ཀྱིས། ཀླུ་རྒྱལ་དབུགས་དང་དབུགས་ཆེན་གཉིས་གཙེས་ཞིང་རབ་ཏུ་སྐྲག་པར་གྱུར་ནས་གསེར་གྱི་ས་གཞིའི་སྟེང་དུ་བྲོས་ཤིང་། དེ་ནས་ཀླུ་གཉིས་ཀྱིས་སངས་རྒྱས་འོད་སྲུང་ལ་སྐྱབས་སུ་སོང་ཞིང་བསླབ་པའི་གཞི་ནོས་པས་མཁའ་ལྡིང་གི་འཇིགས་པ་ལས་བྲལ་ཏེ་བདེ་བར་བག་ཡངས་སུ་འཁོད་པར་གྱུར་པ་ན། མཁའ་ལྡིང་གཉིས་ཀྱིས་ཀྱང་དེའི་རྒྱུ་མཚན་དྲིས་པས་དད་པ་བརྙེས་ཤིང་། སངས་རྒྱས་འོད་སྲུང་ལ་སྐྱབས་སུ་སོང་ཞིང་བསླབ་གཞི་ནོས། མ་འོངས་པ་ན་སངས་རྒྱས་ཤཱཀྱ་ཐུབ་པ་མཉེས་པར་བྱེད་ཅིང་སྐྱེ་བ་ཀུན་ཏུ་གཙོ་བོར་འགྱུར་བར་སྨོན་ལམ་བཏབ། དེའི་མཐུས་ནམ་ཞིག་ན་ཀླུ་དང་མཁའ་ལྡིང་དེ་དག་ཚེ་འཕོས་ཏེ་དབུགས་དང་དབུགས་ཆེན་པོ་ཡུལ་འཁོར་སྲུང་དང་འཕགས་སྐྱེས་བོར་གྱུར་ཅིང་། སྒྲ་སྙན་དང་སྒྲ་ཆུང་གཉིས་མིག་མི་བཟང་དང་རྣམ་ཐོས་སྲས་ཀྱི་བུར་གྱུར་ཏོ།། དེ་ནས་བཅོམ་ལྡན་འདས་ཐུབ་པའི་དབང་པོ་ཤཱཀྱ་སེངྒེ་ལྷུམས་སུ་ཞུགས་པ་ནས་སྐུ་བལྟམས་པ་དང་། གཞོན་ནུ་རོལ་རྩེད་མཛད་པ་དང་། ཁབ་ཏུ་བཞུགས་པའི་དུས་དག་ཏུའང་རྒྱལ་པོ་ཆེན་པོ་སྡེ་བཞི་རྣམས་ཀྱིས་དུས་རྟག་ཏུ་སྲུང་ཞིང་སྐྱོབ་པར་བྱས། ཁབ་ནས་མངོན་པར་འབྱུང་བའི་དུས་ཆིབས་ཀྱི་སུག་པོ་བཞི་ནས་བཏེགས་ཏེ་གདན་དྲངས། རབ་ཏུ་བྱུང་བ་དང་དཀའ་བ་སྤྱོད་པའི་དུས་སུ་ཡང་ཉིན་དང་མཚན་དུ་མེལ་འཚེ་བྱེད། བྱང་ཆུབ་ཀྱི་སྙིང་པོར་ཐུབ་པ་ཆེན་པོ་མངོན་པར་རྫོགས་པར་སངས་རྒྱས་ནས་ཞག་བདུན་ཕྲག་གསུམ་ལོན་པ་ན། ཚོང་དཔོན་ག་གོ་དང་བཟང་པོ་ལ་བསོད་སྙོམས་ལེན་པར་བཞེད་པའི་ཚེ་རྒྱལ་པོ་ཆེན་པོ་བཞི་དག་གིས་རིན་པོ་ཆེའི་སྣོད་ཕུལ་བ་མ་བཞེས་པ་ན། རྣམ་ཐོས་ཀྱི་བུ་ལ་རྡོ་ཡི་ལྷུང་བཟེད་བཞི་ཡོད་པ་གྲོགས་གཞན་ལའང་གཏད་དེ་ཅིག་ཅར་དུ་ཕུལ་བས་སྟོན་པས་ལྷུང་བཟེད་དེ་རྣམས་གཅིག་ཏུ་བྱིན་གྱིས་བརླབས་ནས། དེ་བཞིན་གཤེགས་པ་ལ་ལྷུང་བཟེད་ཕུལ་བའི་མཐུས། རྒྱ་ཆེན་ཆོས་ཀྱི་སྣོད་དུ་འགྱུར་ཞེས་ལུང་བསྟན་པ་ཐོབ། དེ་ནས་བཟུང་སྟེ་སྟོན་པ་དང་། དམ་པའི་ཆོས་དང་། འཁོར་རྣམ་པ་བཞི་པོ་རྣམས་མཆོད་པ་དང་བསྲུང་བར་བྱ་བའི་ཕྱིར་རྟག་ཏུ་རྗེས་སུ་འབྲང་བར་བྱེད་ཅིང་། རྫོགས་པའི་སངས་རྒྱས་ཀྱིས་དམ་པའི་ཆོས་འདུལ་བ་དང་། མདོ་སྡེ་རྒྱུད་སྡེ་ཟབ་མོ་གང་དང་གང་གསུངས་པའི་གནས་དེར་རྒྱལ་ཆེན་བཞི་པོ་སྡེ་དང་བཅས་པ་རྣམས་འོངས་ནས་གུས་པས་ཉན་པར་བྱེད། དམ་པའི་ཆོས་དེ་རྣམས་དང་དེ་འཛིན་པའི་གང་ཟག་རྣམས་སྲུང་ཞིང་སྐྱོབ་པ་དང་། དམ་པའི་ཆོས་གནས་པའི་ས་ཕྱོགས་ཐམས་ཅད་ཀྱང་ཡོངས་སུ་སྐྱོང་བར་ཞལ་གྱིས་བཞེས། གང་དུ་མདོ་སྡེ་ལ་སོགས་པའི་ཆོས་འཆད་ས་དེར་བདག་ཅག་དཔུང་དང་བཅས་པ་རྣམས་འོངས་ནས་མཆོད་ཅིང་བསྲུང་ངོ་། །ཞེས་མདོ་རྒྱུད་ཕལ་ཆེར་དུ་གསུངས་པའི་ཚེ་སྟོན་པའི་སྤྱན་སྔར་ལྷ་ཡི་ཚིག་བདེན་པའི་ངག་གིས་དམ་བཅས། དེ་ནས་ནམ་ཞིག་ཐུབ་པའི་དབང་པོ་རྫིང་བུ་དལ་གྱིས་འབབ་པའི་མཚོ་འགྲམ་དུ་གཤེགས་ནས་དེར་འཕགས་པའི་ཚོགས་ཀྱིས་བསྐོར་བའི་དབུས་སུ་སེང་གེའི་ཁྲི་ཆེན་པོ་བཤམས་པ་ལ་བཞུགས་ཏེ་འཇིག་རྟེན་པའི་ཐུགས་བསྐྱེད་པའི་ཚེ་རྒྱལ་པོ་ཆེན་པོ་སྡེ་བཞི་པོ་རེ་རེའང་སྟོང་ཕྲག་དུ་མའི་འཁོར་དང་བཅས་སོ་སོའི་ཕྱོགས་ནས་ལྷགས་ཏེ་ཡིད་བཞིན་གྱི་ནོར་བུ་རིན་པོ་ཆེས་ཐུ་བ་བཀང་སྟེ་བཅོམ་ལྡན་འདས་ལ་ཕུལ་ཞིང་མཆོད་པ་ཐམས་ཅད་ཀྱིས་མཆོད་དེ་འཁོད་པའི་ཚེ། བཅོམ་ལྡན་འདས་ཀྱིས་གསུང་གཅིག་གིས་སོ་སོའི་སྐད་དུ་ཆོས་བསྟན་པས། རྒྱལ་པོ་ཆེན་པོ་བཞི་ཀས་ཆོས་ཀྱི་མིག་རྡུལ་དང་བྲལ་བ་ཐོབ་ནས། འཕགས་པའི་གོ་འཕང་བརྙེས་པར་གྱུར་ལ། དེ་ནས་སངས་རྒྱས་ཀྱིས་དགོངས་པ། སངས་རྒྱས་ཀྱི་བསྟན་པ་མི་དང་མི་མ་ཡིན་རེ་རེ་ལ་གཏད་ན་མི་རུང་བར་དགོངས། གཉིས་ཀ་ལ་གཏད་པའི་དུས། ང་ཡི་བསྟན་པ་ཁྱེད་རྣམས་ཀྱིས་གཅེས་པར་སྲུངས་ཤིག ཅེས་བཀའ་བསྒོས་པས་རྒྱལ་ཆེན་བཞིས་ཀྱང་དགའ་བའི་ཡིད་ཀྱིས་ཁས་བླངས་ཏེ། ཡུལ་འཁོར་སྲུང་གིས་ཤར་ཕྱོགས་ནས་སྲུང་ཞིང་སྐྱོང་། འཕགས་སྐྱེས་པོས་ལྷོ་ཕྱོགས་ནས། མིག་མི་བཟང་གིས་ནུབ་ཕྱོགས་ནས་རྣམ་ཐོས་ཀྱི་བུས་བྱང་ཕྱོགས་ནས་སྲུང་ཞིང་སྐྱོང་བར་ཞལ་གྱིས་བཞེས་པ་ལྟར། བསྟན་པ་འདིའི་ཆོས་སྐྱོང་བ་ཐུན་མོང་མ་ཡིན་པ་ཡིན་ཅིང་། བཀྲ་ཤིས་ཤིང་ཆོས་འབྱོར་རྒྱས་པར་བྱེད་པ་འདི་ཉིད་ཀྱི་སྒྲུབ་སྐོར་སློབ་དཔོན་ཆེན་པོ་བྷ་ཝ་བྷ་དྲའི་མན་ངག་ལྟར། རིམ་པར་སྟོད་ལུང་བཻ་རོས་བསྒྱུར་བ་འགྲོ་མགོན་ཞང་ཚལ་པ་ནས་བརྒྱུད་པའི་བཀའ་གཏད་རྗེས་གནང་བགྱིད་པ་སྐབས་སུ་བབས་པས་དེའི་སླད་དུ་མཎྜལ་ཞེས་སྦྱར་རོ། །མཁའ་འགྲོ་སྡེ་ལྔའི་བཀའ་གཏད་ལ། ཉན་པར་གདམས་རྗེས། དེ་ཡང་གསང་སྔགས་ཀྱི་ཐེག་པ་འདི་ཁྱད་པར་འཕགས་ཚུལ་མང་དུ་བཤད་པ་བཞིན་ལ། གཙོ་བོར་ནི་ལྷ་སྔགས་ཏིང་འཛིན་སོགས་ཐབས་ཀྱི་ཁྱད་པར་སྒོ་དུ་མ་ནས། རྣམ་པ་ལམ་བྱེད། མོས་པ་ལམ་བྱེད། བྱིན་རླབས་ལམ་བྱེད། མངོན་སུམ་ལམ་བྱེད་སྟེ་ལམ་བྱེད་བཞི་ཚང་བས་ཁྱད་པར་དུ་འཕགས་པར་གསུངས་ཏེ། དེ་ལས་འབྲས་བུ་རྫོགས་པའི་སངས་རྒྱས་ཀྱི་གོ་འཕང་ཐོབ་པའང་ལམ་གཞན་ལས་མྱུར་བ་ཡིན་ནོ། །དེ་ལྟར་ཡང་གསང་བ་མཛོད་ཀྱི་རྒྱུད་ལས། དབང་བསྐུར་ཡང་དག་སྦྱིན་ལྡན་ན། །སྐྱེ་ཞིང་སྐྱེ་བར་དབང་བསྐུར་འགྱུར། །དེ་ཡི་སྐྱེ་བ་བདུན་དག་ན། །མ་སྒོམ་པར་ཡང་སངས་རྒྱས་འགྲུབ། །ཅེས་དང་། གསང་འདུས་ལས། སེམས་ཅན་མཚམས་མེད་ལ་སོགས་པའི། །སྡིག་པ་ཆེན་པོ་བྱེད་པ་རྣམས། །རྡོ་རྗེ་ཐེག་པ་རྒྱ་མཚོ་ཆེ། །ཐེག་པ་མཆོག་ནི་འདི་ལ་འགྲུབ། །ཞེས་དང་། རྩ་རྒྱུད་ལས། སྔགས་ཀྱི་སྤྱོད་པ་རྗེས་སྤྱད་ན། །སྐྱེ་འདི་ཉིད་ལ་འཚང་རྒྱས་འགྱུར། །ཞེས་མང་པོར་གསུངས་པ་བཞིན་ཚེ་གཅིག་འདི་ཉིད་ལ་ཐོབ་པ་ནས། སྐྱེ་བ་བདུན་ནམ་བཅུ་དྲུག་སོགས་ཀྱི་མཐར་ཐུག་གི་བར་ངེས་པར་འགྲུབ་པར་གསུངས་སོ། །དེ་ལྟར་ལམ་ཟབ་མོ་གསང་སྔགས་ཀྱི་ཐེག་པ་འདིར་རྒྱུད་སྡེ་བཞིར་བཞུགས་པའི་ནང་ནས་རྒྱུད་སྡེ་གོང་མ་མཆོག་ཏུ་གྱུར་པ་རྣལ་འབྱོར་བླ་མེད། དེ་ལ་ཐབས་ཤེས་ཀྱིས་ཕྱེ་བའམ་ཕ་རྒྱུད་མ་རྒྱུད་གཉིས་སུ་དབྱེ་བའི། རྣལ་འབྱོར་ཕ་མ་གཉིས་མཐར་ཐུག་དགོངས་པ་གཅིག་ཀྱང་། དངོས་བསྟན་སྟོན་ཚུལ་གྱི་དབང་དུ་བྱས་ན། ཕ་རྒྱུད་ཀྱི་ཁྱད་ཆོས་ཟབ་གནད་ཐམས་ཅད་རྣལ་འབྱོར་མའི་རྒྱུད་ལ་ཚང་ཞིང་། ཕ་རྒྱུད་དུ་མི་གསལ་བའི་ཟབ་གནད་མང་པོ་ཡང་མ་རྒྱུད་ལ་ལྷག་པོར་ཡོད་པས་རྣལ་འབྱོར་མའི་རྒྱུད་ཉིད་མཆོག་ཏུ་ཟབ་ཅིང་མྱུར་བ་ཡིན། དེས་ན་རྣལ་འབྱོར་མ་རྒྱུད་ལ། རྣལ་འབྱོར་མའི་ཐབས་དང་དངོས་གྲུབ་གཙོ་བོར་སྟོན་པའི་ཕྱིར། དངོས་གྲུབ་ནི་རྡོ་རྗེ་ཕོ་ཉ་མོ་རྣམས་ཀྱི་གཙོ་བོར་སྩོལ་བའི་ཕྱིར། གང་ཞིག་སྒྲུབ་པ་པོ་སྔགས་ལམ་ཟབ་མོར་འཇུག་པ་རྣམས་ཀྱིས་ཡེ་ཤེས་མཁའ་འགྲོ་མ་རྣམས་རྟག་ཏུ་མཉེས་པའི་ཐབས་ལ་འབད་པ་གལ་ཆེའོ། །དེ་ལྟར་འབད་པས་ནི་རིག་སྔགས་མྱུར་དུ་འགྲུབ་པ་དང་། ཉམས་ཆགས་སྐོང་ཞིང་། ལས་བཞིའི་དངོས་གྲུབ་སོགས་ཐུན་མོང་དང་ཐུན་མོང་མ་ཡིན་པའི་མཆོག་འགྲུབ་པ་གདོན་མི་ཟ་བས། འདིར་གྲུབ་པའི་དབང་ཕྱུག་ཆེན་པོ་ཁྱུང་པོ་ལོ་ཙཱ་བའི་མན་ངག་ལས་བྱུང་བ་ཡེ་ཤེས་མཁའ་འགྲོ་སྡེ་ལྔའི་བཀའ་གཏད་གཏོར་དབང་ཞུ་བའི་དོན་དུ་མཎྜལ་འབུལ་བ་ཞུ། ཞེས་སྦྱར་ཏེ་གཞུང་ལ་འཇུག་གོ།
༈ ཚེ་རིང་མཆེད་ལྔའི་རྗེས་གནང་བཀའ་གཏད་ལ། འདིར་བཀྲ་ཤིས་ཚེ་རིང་མཆེད་ལྔའི་བཀའ་གཏད་འབུལ་བ་ལ། ཡིད་ཆེས་བསྐྱེད་པའི་ཕྱིར་ལོ་རྒྱུས་མདོར་བསྡུས་ཞིག་གླེང་བ་ལ། ལྷ་སྨན་རྒྱལ་མོ་འདི་ནི། ཕྱི་ལྟར་ན་ཞིང་སྐྱོང་གི་མཁའ་འགྲོ་རིགས་ལྔ། ནང་ལྟར་ན་དམ་ཚིག་གི་མཁའ་འགྲོ་མ་རིགས་ལྔ། གསང་བ་ལྟར་ན་ཡེ་ཤེས་དབྱིངས་ཀྱི་མཁའ་འགྲོ་མ་རིགས་ལྔའི་ངོ་བོ་ཉིད་ཀྱི་ཕྱིར། དམ་པའི་ཆོས་ཀྱི་སྲུང་མ་ཁྱད་པར་ཅན་ཡིན་ལ། སྣང་ཚུལ་ཞིང་སྐྱོང་གི་མཁའ་འགྲོར་བསྟན་པའི་ཚེ། ཐོག་མར་དུར་ཁྲོད་ཆེན་པོ་སིང་ཧ་ལར། ཡེ་ཤེས་ཀྱི་མཁའ་འགྲོ་མ་སེང་གེའི་གདོང་ཅན་རྣལ་འབྱོར་མ་བི་ན་ས་བཛྲ་སོགས་གྲུབ་བརྙེས་རྣལ་འབྱོར་མའི་ཚོགས་ཀྱིས་དམ་ལ་བཏགས་ཤིང་བྱིན་གྱིས་བརླབས། དེ་ནས་སློབ་དཔོན་ཆེན་པོ་པདྨ་འབྱུང་གནས་ཀྱིས་བོད་ཡུལ་དུ་ཕེབས་པའི་ཚེའང་དམ་ཚིག་གི་རྡོ་རྗེའི་འོག་ཏུ་བཅུག་ཅིང་བསྟན་པ་སྲུང་བར་བཀའ་བསྒོས་ཤིང་། གཞན་ཡང་བརྟུལ་ཞུགས་གྲུབ་པའི་དཔའ་བོ་སློབ་དཔོན་ནག་པོའི་ཞབས་ཀྱིས་ཀྱང་དབང་བསྐུར་ཞིང་དམ་ལ་བཞག ཐ་མར་གངས་ཅན་གྲུབ་པའི་དབང་ཕྱུག་རྗེ་བཙུན་ཆེན་པོ་མི་ལ་བཞད་པ་རྡོ་རྗེའི་ཞལ་སྔ་ནས་ཀྱིས་བཀའ་དང་དམ་ཚིག་གི་ར་བར་བཞག བསྟན་པ་སྤྱི་དང་བྱེ་བྲག་གི་བཀའ་སྲུང་དུ་བཀའ་བསྒོས་པ་ཡིན་ལ། རྗེ་བཙུན་ཉིད་ཀྱི་མགུར་ལས། །སྤྱིར་ཆོས་མཛད་ཡོངས་ཀྱི་སྟོང་གྲོགས་ཡིན། །སྒོས་རྣལ་འབྱོར་ང་ཡི་བཀའ་སྲུང་ཡིན། །ཁྱེད་བུ་སློབ་རྣམས་ལ་འགོ་སྟེ་མཆི། །མི་ང་དང་ལྷ་གཉིས་འབྲེལ་བ་ཟབ། །སྤྱིར་བོད་ཁམས་དཀར་པོའི་ལམ་ལ་འགོད། །སྒོས་སྒྲུབ་བརྒྱུད་འདི་ལ་དངོས་གྲུབ་ཤར། །ཞེས་དང་། ངའི་བསྟན་པ་མི་མ་ཡིན་ཚེ་རིང་མ་དང་མི་དབུས་པ་སྟོན་པས་འཛིན་པར་འདུག་ཅེས་གསུངས་ཤིང་། ཚེ་རིང་མ་འདི་ཉིད་ལ་རྗེ་བཙུན་གྱིས་སེམས་བསྐྱེད་ཕོག་དབང་བསྐུར། །ལས་ཀྱི་ཕྱག་རྒྱར་བཞེས། སེམས་བསྐྱེད་ཞུས་དུས་རྗེ་བཙུན་གྱི་བཀའ་ལས། ཁོ་བོ་ལ་སེམས་བསྐྱེད་ཀྱི་ཡོན་དུ་ཟང་ཟིང་གི་དངོས་པོ་གཞན་མི་འདོད་ཀྱི། འཇིག་རྟེན་པའི་དངོས་གྲུབ་རེ་ཕུལ་ལ་སོ་སོ་རང་གི་མིང་ནས་བརྗོད་ཅིག་གསུངས་པས། ཁོང་ཅག་རྣམས་སྤྲོ་བཞིན་གྲལ་ལ་འཁོད་པ་ལ། དབུས་ཀྱི་གཙོ་མོ་དེ་ན་རེ། བདག་གི་མིང་ནི་བཀྲ་ཤིས་ཚེ་རིང་མ་ཞེས་བགྱི་སྟེ། སྲིད་སྲུང་རིགས་བརྒྱུད་འཕེལ་བའི་དངོས་གྲུབ་འབུལ་བ་ལགས་སོ་ཟེར། གཙོ་མོའི་གཡས་ཀྱི་བུད་མེད་དེ་ན་རེ། བདག་གི་མིང་ནི་མཐིང་གི་ཞལ་བཟང་མ་ཞེས་བགྱི་སྟེ། སྣང་གསལ་པྲ་ཡི་དངོས་གྲུབ་འབུལ་བ་ལགས་སོ་ཟེར། གཙོ་མོའི་གཡོན་གྱི་བུད་མེད་ཞིག་ན་རེ། བདག་གི་མིང་ནི་མི་གཡོ་གླང་བཟང་མ་ཞེས་བགྱི། རྨ་གཡང་ཟས་ཀྱི་དངོས་གྲུབ་འབུལ་བ་ལགས་སོ་ཟེར། གཡས་ཀྱི་གཡས་ན་འཁོད་པའི་བུད་མེད་ཞིག་ན་རེ། བདག་གི་མིང་ནི་ཅོད་པཎ་མགྲིན་བཟང་ཞེས་བགྱི་སྟེ། བང་མཛོད་ནོར་གྱི་དངོས་གྲུབ་འབུལ་བ་ལགས་སོ་ཟེར། གཡོན་གྱི་གཡོན་ན་འཁོད་པའི་བུད་མེད་ཞིིག་ན་རེ། བདག་གི་མིང་ནི་གཏད་དཀར་འགྲོ་བཟང་མ་ཞེས་བགྱི་སྟེ། རྐང་བཞི་དུད་འགྲོ་འཕེལ་བའི་དངོས་གྲུབ་འབུལ་བ་ལགས་སོ་ཟེར། དེ་ལྟར་གཙོ་འཁོར་ལྔས་དངོས་གྲུབ་ཕུལ་བ་ལ་བརྟེན། སྤྱིར་རྗེ་བཙུན་ཆེན་པོ་དེ་ཉིད་མཆོག་དང་ཐུན་མོང་གི་དངོས་གྲུབ་ལ་མངའ་དབང་མཛད་པའི་ཕྱིར་ན། ཕྲིན་ལས་རབ་འབྱམས་ལ་མངའ་བརྙེས་མོད། དེ་ལྟར་མཛད་པ་ནི་སློབ་བརྒྱུད་ཀྱི་རྟེན་འབྲེལ་ལ་དགོངས་པའི་ཕྱིར། བཀའ་བརྒྱུད་འདི་བའི་རྗེ་བཙུན་གོང་མ་རྣམས། ཆོས་དང་སྲིད་ཀྱི་དཔལ་འབྱོར་ཕུན་སུམ་ཚོགས་པས་བསྟན་པ་སྐྱོང་ཞིང་འགྲོ་བའི་བདེ་སྐྱིད་སྤེལ་བར་མཛད་པ་ཡིན། དེས་ན་བཀའ་བརྒྱུད་རིན་པོ་ཆེའི་སློབ་བརྒྱུད་ཕལ་ཆེར་གྱིས་སྲུང་མར་བསྟེན་ཅིང་ཆེས་འགོ་བ་ཡིན་ལ། དེ་བས་ན་ཆོས་པ་རྣམས་ལ་ཆོས་བཞིན་སྐྱོང་བའི་སྲུང་མར་བཀའ་གཏད་པ་དང་། འཇིག་རྟེན་པ་ཕལ་ཀྱང་གནས་སྐབས་ཀྱི་དཔལ་འབྱོར་དངོས་གྲུབ་འདི་དག་ཀྱང་དོན་དུ་གཉེར་བའི་ཕྱིར། དེ་དག་ལ་བཀྲ་ཤིས་ཕུན་སུམ་ཚོགས་པའི་འབྱོར་པ་སྤེལ་བའི་ཕྱིར། བཀྲ་ཤིས་ཚེ་རིང་མཆེད་ལྔའི་བཀའ་གཏད་ཞུ་བའི་དོན་དུ་མཎྜལ་འབུལ་བ་ཞུ། ཞེས་སྦྱར་ཏེ། བཀའ་གཏད་གཞུང་ལ་འཇུག་གོ །སྲིད་ཞིའི་དཔལ་འབྱོར་འབྱུང་བའི་གནས། །ཆོས་བཞིན་སྒྲུབ་ལ་ཆོས་སྐྱོང་དགྱེས། །བཀྲ་ཤིས་རྣམས་ཀྱི་སྣང་བ་འབར། །རྡོ་རྗེ་སྔགས་ཀྱི་སྙིང་པོ་འགྲུབ། །ཅེས་སྒྲུབ་ཐབས་རིན་ཆེན་འབྱུང་གནས་ཀྱི་ནང་ཚན་ལས་བསྟན་སྲུང་ཆོས་སྐྱོང་སྐོར་གྱི་མཚམས་སྦྱོར་མདོར་བསྡུས་ལེ་ཚན་ནོ། །ཕུན་ཚོགས་ཀུན་འབྱུང་ཐེག་པ་ཆེ་མཆོག་གི །ལམ་གྱི་རྩ་བ་ལྷ་ཡི་རྣལ་འབྱོར་དོན། །ཇི་བཞིན་ཉམས་སུ་ལེན་པའི་སྐལ་ལྡན་ལ། །སྒྲུབ་ཐབས་རྗེས་གནང་དབང་གི་བདུད་རྩི་ནི། །ཅི་འདོད་སྦྱིན་པའི་རིན་ཆེན་གཏེར་གྱི་བུམ། །གྲུབ་མཆོག་བླ་མ་རྣམས་ཀྱི་ཕྱག་འགྲིམས་པ། །གང་དེ་སྐལ་བར་ལྡན་པའི་སྤྱོད་ཡུལ་སླད། །མཚམས་སྦྱོར་དར་དཔྱངས་རིན་ཆེན་ཕྲེང་བས་སྤྲས། །དགེ་དེས་ཀུན་ཀྱང་གསང་བ་སྔགས་ཀྱི་ལམ། །བགྲོད་པའི་རྟེན་ལ་བར་ཆད་མི་འབྱུང་ཞིང་། །བླ་མ་ལྷ་ཡིས་བྱིན་གྱིས་བརླབ་པ་དང་། །མཁའ་འགྲོ་ཀུན་གྱིས་དགྱེས་བཞིན་སྐྱོང་བར་ཤོག །ཅེས་ཡི་དམ་རྒྱ་མཚོའི་སྒྲུབ་ཐབས་རིན་ཆེན་འབྱུང་གནས་ཀྱི་སྒོ་ནས་སློབ་མ་རྗེས་སུ་འཛིན་པའི་བྱིན་རླབས་དབང་གི་མཚམས་སྦྱོར་ཞིག་བྲི་དགོས་ཞེས་སྡིངས་ཆེ་དོན་གྲུབ་མཐོང་སྨོན་ནས་ ༧ སྤྲུལ་པའི་སྐུ་མཆོག་རིན་པོ་ཆེའི་གསུང་གིས་དངོས་སུ་བསྐུལ་བར་མཛད་པ་ལྟར་དང་། གཞན་ཡང་དོན་གཉེར་ཅན་འགའི་བཞེད་པ་སྐོང་ཕྱིར། རང་ཉིད་བློ་གྲོས་དམན་པས་ཇི་བཞིན་བརྗོད་པའི་སྤོབས་པ་ཆེས་ཕྲ་རུང་། གཞན་ལ་ཕན་པའི་སླད་དུ་བསམས་གཙོ་བོར་སྔོན་ནས་རྗེ་ཡེ་ཤེས་རྒྱ་མཚོས་མཛད་པར་གྲགས་པའི་བརྒྱུད་པའི་ལོ་རྒྱུས་ཉུང་ངུ་དེ་དང་། དེར་མ་འདུས་པ་རྣམས་རྗེ་བཙུན་དམ་པ་ཡབ་སྲས་ཀྱི་གསུང་རྒྱུན་དང་། མཁས་པ་དག་གི་གསུང་རང་གིས་མཐོང་ཐོས་སུ་གྱུར་པ་རྣམས་རང་བློས་ཅི་ནུས་སུ་མང་ཉུང་འཚམས་པ་མདོར་བསྡུས་ཚུལ་གྱིས། མཚམས་སྦྱོར་བསྒྲིགས་བཀོད་བྱས་པ་འདི་ནི། བཀའ་བརྒྱུད་རིན་པོ་ཆེ་ཞེས་གསང་སྔགས་བསྟན་པའི་སྙིང་པོ་མཆོག་ཏུ་གྱུར་པ་ལ་མོས་པ་ཐོབ་ཅིང་། དེའི་ལམ་དུ་ཞུགས་པར་རློམ་ཤིང་། དཔལ་འབྲུག་པའི་སྤྲུལ་སྐུའི་མིང་ཙམ་འཛིན་པ་བཀའ་བརྒྱུད་བསྟན་པའི་རྒྱལ་མཚན་འགྱུར་མེད་ཡོངས་གྲུབ་དམ་ཆོས་ཉི་མའམ། མིང་གཞན་༧མི་ཕམ་ཀུན